SĂRAC ŞI CURAT 


Avere n-am că este criză, 
Fiindcă-aşa a vrut Guvernul, 
lar tot ce am e-ntr-o valiză... 
Aşa mă va găsi infernul! 


Dineu de afaceri americano-vasluian 


Americanilor sătui 

Li s-au tăiat curcanul, 
lar celora de la Vaslui: 
Curajul şi elanul! 


Remember Constantin Tănase 


El nu făcea umor la cote joase, 

Cam tot era de... „nasul lui Tănase” 
Și azi ţin unii „sala” în picioare... 
Când încăperea scaune nu are! 


RONDELUL UNUI FESTIVAL 


Cu umorişti e urbea plină, 
Toţi inşi cu zâmbetul pe buze, 
Lipsesc figurile ursuze 

Şi-i forfotă ca-ntr-o stupină. 


Precum în preajma unei muze 
Te simţi, căci sufletul ţi-alină: 


Cu umorişti e urbea plină 


Toţi inşi cu zâmbetul pe buze. 


Tănase pare că-i de „vină,” 
Vasluiul tinde să-l „acuze” 

De Festival, doar să se-amuze, 
Căci nu e unul de duzină... 

Cu umorişti e urbea plină. 


PROLOG 


Când peste Festival cortina 
Se va lăsa încetişor 

Atunci vom da cu toţii „vina” 
Doar pe satiră şi umor. 


CAUZĂ ȘI EFECT 


Cum ţara toată e în criză 

Şi-i prea neputincios Guvernul, 
Ne-am cam „dat foc toți la valiză”, 
Căci pe aproape e infernul! 


Moldovenii lui Ștefan cel Mare 


De musulmani fiind sătui, 
Că ajunsese şi-n Vaslui, 

Ei au luptat cu tot elanul 

În frunte cu Peneş Curcanul. 


PARADA UMORULUI ÎN VASLUI 


Când simţi al toamnei fin fior 

Şi-aroma viilor mănoase, 

În circuitul de umor 

E-nscris „Vasluiul lui Tănase.” 
Cu umoriști în urbe plouă: 
Artişti, poeţi, toți buni de gură, 
Poţi să citeşti o glumă nouă, 
Dar sub o altă semnătură. 

Vizionări de exponate, 

Deliciul gratis oferit, 

Auzi de opuri lăudate 

De cei ce nici nu le-au citit. 
Când vremea trece, nu-ţi dai seama, 
Umorul este tot secretul, 
La loc de cinste-i epigrama, 
Rondelul, fabula, sonetul 

Oricine riscul şi-l asumă 

Prin stilul scrisului tăios, 

Luând tot greul vieţii-n glumă, 

Umorul fin, în serios! 
Spre bine vrând să facă punte, 
Sunt veseli, calmi, nu puși pe sfadă, 
Cu răul ştiu să se înfrunte 
Prin ironii în loc de spadă 

Cum nu-i oricine talentat 

Din cei veniţi azi cu toptanu” 

Vrem să ne ierte Cincinat, 

Dar și Al. O. Teodoreanu! 


VORBA LUI TĂNASE 


Azi românii nu-s sub ruşi, 

Nici sub turci, ori alţi intruși, 

Ci trăiesc, doar se cuvine, 

Cum s-a zis: Nespus de bine!... 

Bine, bine, însă cine?! 
Mapamondul sigur ştie 
Că-i la noi democraţie 
Şi clamăm oriunde-n fală: 
Singura originală! 
Dar cerinţa-i încă vie: 

„Davai ceas, davai moşie”, 

Haraşo tovărăşie! 
Asta nu-i democraţie! 
Când nu-s bani nici de bucate, 
Străzile sunt desfundate, 
Apa-n piuă se tot bate, 
Sunt corupți ce dau din coate, 
lar atenția s-abate 
De la crunta sărăcie 
Asta, da democraţie! 

De un timp e-adevărat 

Că în NATO am intrat, 

Am intrat şi-n Uniune, 

Însă mai avem lacune: 

Ură, lene, răzbunare 

Şi hoţii la drumul mare, 

Chiar pe mine m-a furat 

Somnul când eram în pat. 


Dragi fideli ascultători 
Astăzi peste soare-s nori, 
Peste traiul nostru-i ceaţă, 
Viaţa-i prinsă de o aţă 
Dusă-i în pustiu dreptatea, 
E în grevă „Sănătatea” 


Şi-un întreg „Învăţământ” 
Răzvrătit pe drept cuvânt. 
Însă Bănci avem luxoase, 
Demnitari cu şapte case, 
Trei mașini și slugi, piscină, 
lar de fură nu au vină, 
Bani adună fără preget 
Dându-se tot după deget, 
De te-ntrebi, fir-ar să fie: 
Asta e democraţie?! 
Cum reforma e în toi 
Multe s-au schimbat la noi, 
Dar o spunem cu suspine: 
Nu-s defel schimbări în bine, 
Căci o duce greu românul 
Dacă nu e bun stăpânul 
Ce-a promis în lung şi-n lat 
Până s-a văzut votat. 
La câte-o societate 
Toate-ar merge ca pe roate 
Dar e pulsul dirijat 
Spre ruină îndreptat 
Şi-n picaj 
Blocajul vine 
Dig-blocaj 
Financiar 
Cât un munte de ghețar... 
Şi mănânci pe datorie, 
Ai restanţe la chirie, 
Faci nopţi albe, insomnie, 
Dar speranţa-i încă vie, 
„Sus” e la Preşedinţie, 
„C-om trăi (cum zis-a) bine!” 
Bine, bine, însă cine?! 


